NEUVOSTON ASETUS (ETY) N:o 1769/92,

annettu 29 päivänä kesäkuuta 1992,

tiettyjen Hongkongista peräisin olevien videokasettien tuonnin lopullista polkumyyntitullia koskevan asetuksen (ETY) N:o 1768/89 muuttamisesta

EUROOPAN YHTEISÖJEN NEUVOSTO, joka

ottaa huomioon Euroopan talousyhteisön perustamissopimuksen,

ottaa huomioon polkumyynnillä tai vientituella muista kuin Euroopan talousyhteisön jäsenvaltioista tapahtuvalta tuonnilta suojautumisesta 11 päivänä heinäkuuta 1988 annetun neuvoston asetuksen (ETY) N:o 2423/88(1) ja erityisesti sen 14 artiklan,

ottaa huomioon komission ehdotuksen, jonka se on tehnyt kuultuaan kyseisessä asetuksessa säädettyä neuvoa-antavaa komiteaa,

sekä katsoo, että:

I EDELTÄVÄ MENETTELY

1) Asetuksella (ETY) N:o 1768/89(2) neuvosto on ottanut käyttöön 21,9 prosentin lopullisen polkumyyntitullin CN-koodiin ex 8523 13 00 kuuluvien ja Hongkongista peräisin olevien VHS-videonauhakasettien (jäljempänä "videokasetit") tuonnissa lukuun ottamatta tiettyjen nimenomaisesti mainittujen viejä, joihin on sovellettu alhaisempaa tullimäärää tai joihin ei ole sovellettu mitään tullia.

2) Asetuksen (ETY) N:o 1768/89 johdanto-osan 43 kappaleessa, joka koskee yhtiöitä, jotka ovat aloittaneet tai jotka aloittavat videokasettien viennin yhteisöön viiteajanjakson jälkeen (uudet tapaukset), neuvosto on huomauttanut, että komissio oli valmis panemaan vireille uuden tutkimuksen heti, kun vievä yhtiö voi riittävän todistusaineiston avulla osoittaa, että se ei ollut vienyt kyseisiä tuotteita yhteisöön viiteajanjakson aikana. Yhtiön on myös osoitettava, että se on aloittanut tai aloittaa vientinsä viiteajanjakson jälkeen ja että se ei ole liittynyt tai etuyhteydessä johonkin tutkimuksen kohteena olevaan yhtiöön.

II UUDELLEENTARKASTELUMENETTELY

3) Euroopan yhteisöjen virallisessa lehdessä 12 päivänä lokakuuta 1991(3) julkaistulla lausunnolla komissio on, kuultuaan neuvoa-antavaa komiteaa ja asetuksen (ETY) N:o 2423/88 14 artiklan mukaisesti, pannut vireille asetuksen (ETY) N:o 1768/89 uudelleentarkastelun erään Hongkongin yhtiön, Bico Magnetics Ltd, osalta. Tämä yhtiö on väittänyt, että se ei ole vienyt polkumyyntitullin kohteena olevia tuotteita ensimmäisen tutkimusajanjakson aikana (1 päivästä tammikuuta 30 päivään marraskuuta 1987). Lisäksi se on väittänyt, että se ei ollut etuyhteydessä yhteenkään yhtiöön, joiden edeltävä tutkimus oli osoittanut harjoittaneen polkumyyntiä. Edelleen, mitkään todisteet eivät osoittaneet, että tämä yhtiö olisi koskaan vienyt videokasetteja yhteisöön. Tämän johdosta komissio on pannut vireille tutkimuksen tarkastaakseen, voitiinko yhtiötä Bico Magnetics Ltd pitää uutena tapauksena ja voitiinko tälle yhtiölle tarvittaessa vahvistaa polkumyyntimarginaali.

III TUTKIMUSTULOKSET

1. Uusi tapaus

4) Tutkimus on osoittanut, että Bico Magnetics Ltd ei ollut aikaisemmin vienyt videokasetteja yhteisöön eikä valmistanut yhteisöön vietyjä videokasetteja ja että se oli aloittamassa vientinsä. Lisäksi on käynyt ilmi, että tällä yhtiöllä ei ollut mitään yhteyttä edeltävän tutkimuksen kohteena olleisiin viejiin, joiden oli todettu harjoittavan polkumyyntiä. Neuvosto vahvistaa, että yhtiötä Bico Magnetics Ltd olisi siten pidettävä uutena tapauksena ja että tämän yhtiön osalta asetuksen (ETY) N:o 1768/89 osittainen uudelleen tarkastelu oli perusteltua.

2. Normaaliarvo

5) Koska Bico Magnetics Ltd ei ole myynyt videokasetteja kotimarkkinoilla tässä tutkimuksessa käytetyn viiteajanjakson aikana (1 päivästä tammikuuta 30 päivään kesäkuuta 1991), normaaliarvo on määritetty kyseisen tuotteen muodostetun arvon perusteella asetuksen (ETY) N:o 2423/88 2 artiklan 3 kohdan b alakohdan mukaisesti.

Tämä muodostettu arvo on laskettu sellaisten, sekä kiinteiden että vaihtelevien, kustannusten kokonaismäärän perusteella, jotka liittyvät yhteisöön suuntautuvaa vientiä varten tuotettujen mallien aineaksiin ja valmistukseen alkuperämaassa ja joihin on lisätty kohtuullinen summa myyntikustannuksia, hallinnollisia kuluja, muita yleisiä kuluja ja voittoja varten.

6) Nämä myyntikustannukset, hallinnolliset kulut ja muut yleiset kulut on laskettu suhteessa Bico Magnetics Ltd-yhtiön tarkastetuista tileistä ilmeneviin kuluihin. Nämä kustannukset vastaavat niitä kustannuksia, joita muut Hongkongin valmistajat ovat esittäneet videokasettien myynneistään kotimarkkinoilla ja jotka on vahvistettu Hongkongista tulevia videokasetteja koskevissa edeltävissä menettelyissä.

Voittojen osalta on katsottu aiheelliseksi soveltaa voittomarginaalia, joka on 8 prosenttia liikevaihdosta; tämä onkin marginaali, jota on sovellettu Hongkongin videokasettivalmistajiin asetuksessa (ETY) N:o 1768/89, ja komission hallussa olevien tietojen mukaan sitä voidaan yhä pitää Hongkongin yhtiöiden kotimarkkinoillaan tavanomaisesti toteutettavissa olevana voittona. Neuvosto vahvistaa nämä päätelmät.

7) Bico Magnetics Ltd-yhtiön tuottamien ja yhteisöön suuntautuvaan vientiin tarkoitettujen tavanomaista laatua (normal grade) olevien mallien normaaliarvo on vahvistettu tällä perusteella.

3. Toimenpiteet

8) Ottaen huomioon, että on osoitettu, että Bico Magnetics Ltd ei ollut vienyt videokasetteja yhteisöön, ei ollut mahdollista määrittää kyseisen tuotteen vientihintaa eikä laskea polkumyyntimarginaalia.

9) Kuitenkin on selvää, että jos Bico Magnetics Ltd-yhtiön yhteisöön suuntautuvaan vientiin myymien eri videokasettimallien vientihinnat vastaisivat vähintäänkin vastaavien mallien normaaliarvoa, näitä tuotteita ei myytäisi polkumyyntikäytäntöjen avulla.

10) Lisäksi, tämä normaaliarvo on alhaisempi kuin asetuksessa (ETY) N:o 1768/89 yhteisön tuotannolle määritetty tavoitehinta.

11) Näissä olosuhteissa katsotaan että, toimenpiteiden, jotka otetaan käyttöön Bico Magnetics Ltd-yhtiön tuottamien videokasettien tuonnissa yhteisöön, olisi oltava luonteeltaan sellaisia, että niillä varmistettaisiin, että näitä tuotteita ei myytäisi yhteisöön niiden normaaliarvoa alhaisemmalla hinnalla.

IV UUDELLEEN TARKASTELTUJEN TOIMENPITEIDEN MUUTTAMINEN

12) Tämän johdosta katsotaan aiheelliseksi muuttaa asetusta (ETY) N:o 1768/89 ja vapauttaa Bico Magnetics Ltd Hongkongista peräisin olevien VHS-videonauhakasettien tuonnissa käyttöön otetusta lopullisesta polkumyyntitullista mallien E60, E90, E195 ja E240 osalta sillä ehdolla, että nämä mallit ovat sellaisen tullin kohteena, joka vastaa jokaiselle mallille erikseen esitetyn vähimmäishinnan ja vapaasti yhteisön rajalla tullaamattomana -nettohinnan välistä eroa. Vähimmäishinta vastaa cif-tasolle aiheellisesti mukautettua normaaliarvoa.

13) Bico Magnetics Ltd-yhtiölle on annettu tiedoksi ne keskeiset tosiseikat ja huomiot, joiden perusteella on ehdotettu polkumyyntitullien käyttöön ottamista, ja sille on annettu mahdollisuus esittää havaintonsa tästä ehdotuksesta. Kyseinen tuottaja/viejä ei ole esittänyt asiasta huomautuksia.

14) Valituksen tekijöille on myös annettu tiedoksi ne keskeiset tosiseikat ja huomiot, joiden perusteella neuvosto ehdotti asetuksen (ETY) N:o 1768/89 muuttamista, eivätkä valituksen tekijät ole esittäneet asiasta havaintoja.

15) Ottaen huomioon, että tämä uudelleen tarkastelu rajoittuu yhteen ainoaan Hongkongin tuottajaan, se ei asetuksen (ETY) N:o 2423/88 15 artiklan 1 kohdan mukaisesti jatka asetuksen (ETY) N:o 1768/89 voimassaoloa,

ON ANTANUT TÄMÄN ASETUKSEN:

1 artikla

Lisätään asetuksen (ETY) N:o 1768/89 1 artiklan 3 kohtaan alakohta seuraavasti:

"Edellä 2 kohdan b alakohdassa tarkoitettua tullia ei sovelleta Bico Magnetics Ltd yhtiön (Hongkong) (TARIC-lisäkoodi: 8292) valmistamiin ja yhteisöön suuntautuvan vientiin myymiin tavanomaisen laatuisiin videonauhakasettimalleihin E60, E90, E120, E180, E195 ja E240; näihin malleihin sovelletaan polkumyyntitullia, joka vastaa jokaiselle mallille seuraavassa erikseen esitetyn hinnan ja näiden mallien vapaasti yhteisön rajalla tullaamattomana -nettohinnan välistä eroa:

>TAULUKON PAIKKA>

"

2 artikla

Tämä asetus tulee voimaan seuraavana päivänä sen jälkeen, kun se on julkaistu Euroopan yhteisöjen virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Luxemburgissa 29 päivänä kesäkuuta 1992.

Neuvoston puolesta

Puheenjohtaja

Jorge BRAGA DE MACEDO

(1) EYVL N:o L 209, 2.8.1988, s. 1

(2) EYVL N:o L 174, 22.6.1989, s. 1. Asetus sellaisena kuin se on muutettuna asetuksella (ETY) N:o 3522/90 (EYVL N:o L 343, 7.12.1990, s. 1).

(3) EYVL N:o C 266, 12.10.1991, s. 7